Papersnake/gushiwen huggingface dataset:
古风·庄周梦胡蝶
李白（唐代）

庄周梦胡蝶，胡蝶为庄周。
一体更变易，万事良悠悠。
乃知蓬莱更，复作清浅流。
青门种瓜人，旧日东陵侯。
富贵故如此，营营何所求。
寄王汉阳
李白（唐代）

南湖秋月白，王宰夜相邀。锦帐郎官醉，罗衣舞女娇。

笛声喧沔鄂，歌曲上云霄。别后空愁我，相思一水遥。
故右散骑常侍舒国公褚公挽词
苏颋（唐代）

阳翟疏丰构，临平演庆源。学筵尊授几，儒服宠乘轩。

审谕留中密，开陈与上言。徂晖一不借，空有赐东园。
途中久雨
彭汝砺（宋代）

我征徂西今复东，分明身世如飘蓬。岁华便是百年半，日气恰当三伏中。

山谷无情频送雨，园林何事急招风。浮生所遇皆知分，未用纷纷论色空。
岁暮送俞子旦还里因订五羊之约
李孙宸（明代）

江村暮色正萧然，月在澄江水在天。投分两年莲社约，销魂今日木兰船。

梅花腊近含情待，菊蕊寒深著意妍。期尔穗城春色好，相逢应在百花前。
秋日游东山寺寻殊昙二法师
慧宣（唐代）

木落树萧槮，水清流寂。属此悲哉气，复兹羁旅戚。

奚用写烦忧，山泉恣游历。万丈窥深涧，千寻仰绝壁。

傍岭竹参差，缘崖藤幂zx.行行极幽邃，去去逾空寂。

果值息心侣，乔枝方挂锡。围绕悉栴檀，纯良岂沙砾。

妙法诚无比，深经解怨敌。心欢即顶礼，道存仍目击。

慧刀幸已逢，疑网于焉析。岂直却烦恼，方期拯沈溺。
庚子岁除前一日游茅山
尤袤（宋代）

犯寒出行遇，值此岁云除。
刚风驾飚轮，送我游清都。
华阳第八天，仙圣之所居。
洞门劣容人，中宽如室庐。
横前大溪水，於焉限尘区。
其右万石林，错落空翠图。
茅庵著深秀，细路缘崎岖。
幽泉见客喜，颇亦类逃虚。
山深日易曛，捷径趋元符。
琳宫照金碧，天籁鸣笙竽。
侧睨白云峰，前瞻赤沙湖。
金坛耸百丈，阴沿通七途。
俯视人间世，扰扰真虫蛆。
蚤以凡陋质，忝分赤城符。
岂悟夙昔缘，复造神灵墟。
平生梦寐处，恍若登华胥。
归来拜绿章，足力尚有馀。
珍馆十六所，安能遍遨娱。
穷探恨不尽，大息仍踟躇。
夏运远年届五十续赘许氏诗以调之
徐宗达（清代）

鳏居设帐己成翁，坦腹东床笑马融。白雪满头誇句老，青云失路叹途穷。

愁听孤馆檐前雨，喜沐三春槛外风。尚有旧时眉笔在，定随京兆作英雄。
岁除即事十首
刘克庄（宋代）

闻说醉乡里，家家设酒垆。
有刘伶肯饮，无李白谁沽。
木兰花慢（元夕郡侯邀赋）
刘应雄（宋代）

梅妆堪点额，觉残雪、未全消。忽春递南枝，小窗明透，渐褪寒骄。天公似怜人意，便挽回、和气做元宵。大守公家事了，何妨银烛高烧。

旋开铁锁粲星桥。快灯市、客相邀。且同乐时平，唱弹弦索，对舞纤腰。传柑记陪佳宴，待说来、须更换金貂。只恐出关人早，鸡鸣又报趣朝。
次前韵示前人
陈著（宋代）

人生不料有今年，知汝扶亲走翠巅。
动脚可能无陷阱，保身正合惧冰渊。
夷伤无奈明归地，坎险惟将心靠天。
岂意老躯几折臂，未能扃户日高眠。
读书楼作
王琮（宋代）

近来闲过日，幽事颇相关。
远树开晴书，归云当晚山。
宦情随处薄，诗稿逐时删。
骨若无仙分，何因住此间。
送僧游南岳
释惟一（宋代）

一口尽吞三世佛，近来出世佛犹多。
为吾问讯老思大，底事不能开口河。
送蒲奉礼之鄞江
释行肇（宋代）

官舍仙山里，全家去若归。
江声鳌背出，帆影斗边飞。
宿馆荷香接，吟亭岛色围。
前秋赏明月，況对谢玄晖。
题雪窦千丈岩
郑清之（宋代）

并海危峰驾六灶，招提深处绿周遭。
樛松直上睡龙起，怒瀑飞来风虎啤。
坐向亭空云作伴，待看身与月争高。
山灵意我酬清赏，为酌冰泉读楚骚。
鹧鸪天（有感）
辛弃疾（宋代）

出处从来自不齐。后车方载太公归。谁知孤竹夷齐子，正向空山赋采薇。

黄菊嫩，晚香枝。一般同是采花时。蜂儿辛苦多官府，蝴蝶花间自在飞。
夜坐示儿侄 其二
刘跂（宋代）

尊香轻泛数枝菊，岂独春风一一回。自怜寒律穷途客，不恨飘零却恨开。
辞举乡饮 其一
屈群力（明代）

抱病不堪沾盛典，迂疏犹恐负斯文。但歌击坏春无限，垂老青山只白云。
太常引 寄酒泉帅张奥子明，子明＊阳关去酒
元好问（金朝）

田园松菊自由身。鞍马老红尘。鹅鸭恼比邻。算未羡、凌烟写真。花时风雨，长年哀乐，白发为谁新。休唱渭城春。怕忆着、西州故人。
后圃
赵汝鐩（宋代）

浇花惟要早，芟草不知名。
新竹生来巧，南墙补数茎。
西楼
韦应物（唐代）

高阁一长望，故园何日归。
烟尘拥函谷，秋雁过来稀。
赠陈童子
郑清之（宋代）

前身端合是王充，收拾群经贮腹中。
书吻可能如布谷，笔锋应腹事雕虫。
看来眉目真兰茁，揽取词章作绣筒。
归去莫夸童子技，好寻芳躅到蟾宫。
好事近
宋祁（宋代）

睡起玉屏风，吹去乱红犹落。天气骤生轻暖，衬沈香帷箔。珠帘约住海棠风，愁拖两眉角。昨夜一庭明月，冷秋千红索。
除凤州教授非所欲也作此自宽
唐庚（宋代）

人生才食顷，何处分好弱。刑狱即道场，筦库有真乐。

故纸终日翻，毛锥几年阁。百函无力致，诸公谁说著。

今承学校乏，颇讶名字错。宿业岂无恋，得冶不敢跃。

骨肉远难俱，囊装贫易缚。师儒要好手，老大良非脚。

戛尽识羹空，抽穷知茧薄。后生端所畏，人材若为作。

岂唯嘲孝先，更恐困有若。行路固知难，得地幸不恶。

柳拖千丈丝，山集五色雀。绛纱谅无有，苜蓿聊可嚼。

况闻豆积岭，中有不死药。
行香闻杜鹃
楼钥（宋代）

墙西绿树杜鹃声，老我何堪侧耳听。
我自赋归归不得，不须苦语更丁宁。
颂证道歌·证道歌
释印肃（宋代）

狮子儿，众随后，
何异趁麞诸猎狗。挂角羚羊何处寻，
莫教回首连天吼。
秋日陪吴兴诸府公宴鲁公池上
张翥（元代）

芙蓉池上会群公，满意华筵笑语中。虹影连蜷山外雨，荷香澹荡晚来风。

歌催银甲筝逾急，凉入金樽露易空。我亦玉堂挥翰手，题诗合在水晶宫。
偈颂七十一首
释了惠（宋代）

权实双行，主宾互立。
拿空塞空，以的破的。
送友贬岭南
耿湋（唐代）

暮年从远谪，落日别交亲。湖上北飞雁，天涯南去人。

梦成湘浦夜，泪尽桂阳春。岁月茫茫意，何时雨露新。
绝句
黄文雷（宋代）

乳燕飞飞帘影迟，不晴不雨晚春时。
开窗纵目消书困，风送杨花落砚池。
哭鲍景翔鲁斋
方回（元代）

高年开八袠，细字尚亲抄。
已矣蝇头笔，谁其凤觜胶。
能传言外意，始识画前爻。
此老埋黄壤，纷纷叹面交。
见浙翁琰禅师
白玉蟾（宋代）

谓师有道国人皆，何必文殊更五台。
棒喝交驰聊复尔，离微不犯亦奇哉。
且言风动还幡动，莫问船来与陆来。
不道相逢不相识，尽教寒拾笑咍咍。
春游五首 其二
邵雍（宋代）

洛城春色浩无涯，春色城东又复嘉。风力缓摇千树柳，水光轻荡半川花。

烟晴翡翠飞平岸，日暖鸳鸯下浅沙。不见君王西幸久，游人但感鬓空华。
题萧照画山水渔父四轴
蒲寿宬（宋代）

轻蓑短棹下沧浪，不是寻常黄帽郎。
料应江上青山色，肯博人间白玉堂。
嫦娥奔月
佚名（两汉）

昔者，羿狩猎山中，遇姮娥于月桂树下。遂以月桂为证，成天作之合。

逮至尧之时，十日并出。焦禾稼，杀草木，而民无所食。猰貐、凿齿、九婴、大风、封豨、修蛇皆为民害。尧乃使羿诛凿齿于畴华之野，杀九婴于凶水之上，缴大风于青丘之泽，上射十日而下杀猰貐，断修蛇于洞庭，擒封豨于桑林。万民皆喜，置尧以为天子。

羿请不死之药于西王母，托与姮娥。逢蒙往而窃之，窃之不成，欲加害姮娥。娥无以为计，吞不死药以升天。然不忍离羿而去，滞留月宫。广寒寂寥，怅然有丧，无以继之，遂催吴刚伐桂，玉兔捣药，欲配飞升之药，重回人间焉。

羿闻娥奔月而去，痛不欲生。月母感念其诚，允娥于月圆之日与羿会于月桂之下。民间有闻其窃窃私语者众焉。
苏著作山池
贾彦璋（唐代）

水树子云家，峰瀛宛不赊。芥浮舟是叶，莲发岫为花。

酌蚁开春瓮，观鱼凭海查。游苏多石友，题赠满瑶华。
咏水仙花诗 其二
周青莲（清代）

万劫修成洁净身，拚将枯槁委风尘。无生参透长生秘，得意分明失意人。

玉佩要馀今日恨，霓裳舞罢旧时春。含情久不施脂粉，寄语杨妃莫效颦。
寄性甫
邢参（明代）

坐探诗翁兴不孤，野航随处勘新图。春风蒲柳鹅肫荡，夜月丝萝莺脰湖。

两地独行堪贳酒，一时相忆废操觚。章泾流水清如渭，泛览何人为接舻。
入清江界地名九段田沃壤百里黄云际天他处未有也
张孝祥（宋代）

野水瀰漫欲涨川，稻云烘日更连天。定无适粤千金橐，可买临江九段田。

黄犊眠边高树荫，白鸡啼处远炊烟。此中若许投簪绂，便老锄耰卜数椽。
乐天以愚相访沽酒致欢，因成七言聊以奉答
刘禹锡（唐代）

少年曾醉酒旗下，同辈黄衣颔亦黄。蹴踏青云寻入仕，

萧条白发且飞觞。令征古事欢生雅，客唤闲人兴任狂。

犹胜独居荒草院，蝉声听尽到寒螀。
夜集大人宅偕中郎弟阅五弟时艺
袁宗道（明代）

良夜偕金友，高堂对玉觥。元方今老大，第五渐时名。

蜡凤当年戏，雕虫此日声。明经应似我，他事莫如兄。
铁券山
吴之选（宋代）

宗派天潢衍，文章吏部遗。
前期尺土尽，轶事几人知。
岁月松杉古，尘沙日夜吹。
数家芳草外，凭吊总凄其。
卢泉之水次韵晁克民赠隐人
李廌（宋代）

卢泉之水名何长，裂脐不到空莽苍。
读君诗句心已凉，便觉满莽清浪浪。
彼方逐臭如窃香，肝膈鼠饱神鹰扬。
有客饮水衣朝阳，睥睨不语中何伤。
过从得君想更乐，直欲造化穷微茫。
何当相从老此水，桀跖夷齐均是死。
琴峡
楚石梵琦（明代）

目送归鸿手五弦，嵇康合向此中仙。
水如玉指弹秋月，星作金徽散晓天。
尽洗伊凉方可听，不名《韶》、《濩》若为传。
君王莫爱《霓裳》曲，艳舞娇歌失自然。
观音亭
李廌（宋代）

钱唐西湖三百寺，芳草画桥烟霭中。
宝陀大士本无相，一亭聊慰伏蛇功。
荆溪吴节母贞裕挽诗 其一
邹元标（明代）

结缡自昔期偕老，琴瑟欢娱百年好。讵知莫莫敚所天，称未亡人何太早。

欲将此身殉夜台，谁为宗祏荐蘋藻。矢节昌胙肩一心，冰雪棱棱日杲杲。

簧鼓可耐帷墙口，操刀刈发盟穹昊。季公有子犹之子，煦媮鼌夕躬文葆。

机声轧轧霜始凝，乌啼惨惨天未皓。百折不回百酸尝，儿能搦管长虹扫。

鹏搏九万程如只，节母顿破忧心捣。帝旌节义纶俞下，六珈锡来恩波浩。

女贞树自向冬荣，雨露栽培真宰造。真宰造福福无垠，世德绳绳怀远抱。

一门三叶式诒谷，始信善庆自有种，荣名不在玉为宝。
清明日访胡师颜
王庭圭（宋代）

门巷倚城郭，林亭占水云。竹摇碧玉玦，池皱绿罗纹。

莺舌初调曲，兰芽忽吐芬。牡丹虽晚发，风味独超群。
翠蛟亭泉出天柱之趾将至洞霄门数折下坠方春
巩丰（宋代）

木石相因依，妙处在得水。
遇其相合时，涧蹙水多止。
巍巍天柱峰，双洞空无底。
怪石抱川回，灌木参天起。
青蛟走玉骨，玄脉贯石髓。
屈折暂得伸，掀舞如掉尾。
亭成自何年，不陋亦不侈。
秋深泉少缩，亭影照清泚。
忽遇水飞流，亭在银涛里。
愁蛟卷亭去，相距不盈咫。
一落坠两谼，力竭势方已。
终疑入江湖，赴海日千里。
昨夜山雨豪，梧竹尽风靡。
轰雷与石斗，蛟怒几欲死。
吾亭方宴然，清晓见窗几。
因携一樽来，与客相料理。
剩拟画将归，题诗却留此。
题青龙寺
张祜（唐代）

二十年沈沧海间，一游京国也应闲。

人人尽到求名处，独向青龙寺看山。
香橘二首
李石（宋代）

霜余袅袅撷秋芳，露洗娟娟百宝光。
龄冷欲餐琼树玉，手温谁握洞庭香。
阙题
黄殿元（清代）

异族凭陵起塞边，万家灶突久无烟。愧他胡马三千骑，占我河山二万年。

故国衣冠沦草莽，汉家儿女若颠连。着鞭空负祖生志，是日如归带血旋。
清溪观寄王嵩涧道士
刘璟（明代）

斋居每忆清溪观，乱石巉岩漱碧流。双井泉通三岛脉，万松声碧九天秋。

点易道人骖白鹤，吹箫仙子驾青虬。披云我欲寻真诀，愿借当年莲叶舟。
辇下书怀
寇准（宋代）

身名长似梦，家计尽萧然。
旅宦游梁苑，归心满渭川。
郊原秋变色，桑柘晚生烟。
愿得长闲去，何妨老一廛。
深春挈家下湖庄
曹彦约（宋代）

我生聊自乐，人意适相随。
郊外有行处，春中无倦时。
虽知攀折苦，未觉燕游衰。
更欲添桃李，初心不在兹。
桂隐纪咏四十八首 其十 煨芋轩
张镃（宋代）

煖坐无寒涕，窗油雪让明。地炉糠火熟，饱听乱松声。
冬至三首
张耒（宋代）

孤衾不成寐，起坐听鸡号。
楼闭更筹静，天寒星斗高。
萧条陶令酒，清怨楚臣骚。
凛凛悲秋意，何须待二毛。
书与士瞻上人十首
仇远（元代）

笔砚生涯独善身，一区花竹四时春。
无求莫问朝廷事，有耻难交市井人。
帘外乌衣飞上下，窗前蜂蕊结轮囷。
鉴如居士东邻住，肯借霜豪为写真。
北行夜次桐村
欧日章（明代）

碧波千顷静，夜月一湾新。远岫云封树，前村犬吠人。

百年江海梦，万里雪霜身。微禄乘亲在，宁辞道路频。
即事六绝
王炎（宋代）

孙竹新添绿玉枝，稚禽学习绕檐飞。
动中会取归根意，雨过白云横翠微。
昔昔盐二十首 其一 垂柳覆金堤
弘历（清代）

千条临翠陌，百结锁芳闺。已恨莺春老，那堪乌夜啼。

牵情笼洞户，弄影拂回堤。折得曾相赠，玉关西复西。
万杉寺 其一
张孝祥（宋代）

庄田总是昭陵赐，更著官船载御书。今日残僧无饭吃，却催积欠意何如。
咏史上·伏生
陈普（宋代）

邓氏铜钱张武金，至公终浅爱终深。
东西两子皆称跸，未餍怜儿老妪心。
贻高执中
李新（宋代）

朝朝骑马走江城，晚弄轻烟暮带星。
应笑北堂穷处士，绕墙空觅聚书萤。
五色雀
金君卿（宋代）

晨氛澄霁海风调，綵绚珍禽入绛霄。闻说舜庭方作乐，可容飞舞听箫韶。
赠别
林昉（宋代）

傍桥买得小溪船，略举离杯去意悬。
一水夕阳红荡影，数峰晴树碧生烟。
秋声不断云间雁，别恨空长柳外蝉。
后夜他州看明月，定知相忆未成眠。
水调歌头 为杨志行寿
胡炳文（宋代）

绛阙春回近，先放玉堂梅。当时产此人杰，天岂偶然哉。

吾道以为元气，学者仰如北斗，聊复振儒台。来岁紫微阁，阊阖看天开。

七旬老，千里路，为公来。二十年前，绣衣曾奉紫霞杯。

今对湖光山翠，喜有碧桃玉藕，寿酒得重陪。明日赋归去，回首望蓬莱。
鹧鸪天（饯刘恭父）
张孝祥（宋代）

浴殿西头白玉堂。湘江东畔碧油幢。北辰躔次瞻星象，南国山川解印章。

随步武，谢恩光。送公归趣舍人装。它年若肯传衣钵，今日应须酹寿觞。
寿叔祖母
陈傅良（宋代）

三阳昨夜转洪钧，凤历今年又纪寅。
再拜与君觞寿母，更生犹我面先人。
儿孙夹侍浑忘数，梅柳前陈不记春。
从此常为汤饼主，賸看诸妇抱麒麟。
在北得家书
刘敞（宋代）

论从定约欲车回，笑领双鱼手自开。便觉长安近于日，不闻人自日边来。
山村五绝
苏轼（宋代）

竹篱茅屋趁溪斜，春入山村处处花。
无象太平还有象，孤烟起处是人家。
烟雨濛濛鸡犬声，有生何处不安生。
但教黄犊无人佩，布谷何劳也劝耕。
老翁七十自腰镰，惭愧春山笋蕨甜。
岂是闻韶解忘味，迩来三月食无盐。
杖藜裹饭去匆匆，过眼青钱转手空。
赢得儿童语音好，一年强半在城中。
窃禄忘归我自羞，丰年底事汝忧愁。
不须更待飞鸢坠，方念平生马少游。
出益阳和仁仲
胡寅（宋代）

兀梦三山马，投鞭四壁家。
暮天云泼墨，春树雪添花。
游宦初无补，归休渐有涯。
渺然江海兴，篷笠钓烟沙。
读韩信传
张弘范（元代）

一怒燕齐楚赵收，将军今古果谁俦。后来肯为陈豨计，先日何辞蒯彻谋。

自是多年惭哙等，何能轻举学留侯。可怜一片肝肠铁，却使终遗万古羞。
仿元遗山论诗绝句 其十五
王昌麟（清代）

三百诗篇抵谏章，香山语妙敌君房。极知真气能骑虎，惊倒人间傅粉郎。
次韵罗仲共山村题咏十首 其一
周紫芝（宋代）

晏坐销长日，禅心薰妙香。已成三折臂，安用九回肠。
登慈云阁偶成三首
陈著（宋代）

五里晴行信一筇，入松迎面旧松风。
斜阳归路樵渔笑，翁自何来半醉中。
泛月杂咏十二首 其八 岸
弘历（清代）

露芳风馥递来徐，到岸舟停月亦如。今夕烟航事称毕，明朝逢霁又相于。
游荷溪西禅寺
马廷鸾（宋代）

髣髴招提寄远村，缁郎草草佛灯昏。水将绿绕萦如带，山送青来列在门。

句里风骚耆旧远，胸中丘壑典刑存。满怀孤愤几株石，欲起当年两达尊。
长安逢江南僧
崔涂（唐代）

孤云无定踪，忽到又相逢。说尽天涯事，听残上国钟。

问人寻寺僻，乞食过街慵。忆到曾栖处，开门对数峰。
翁文尧以美疹暂滞令公大王益得异礼观今日…辄成一章
黄滔（唐代）

滋赋諴文侯李盛，终求一袭锦衣难。

如何两度还州里，兼借乡人更剩观。
木兰花 次贺方回韵，蜡八二首 其一
吴湖帆（清代）

文园玉柱纤纤软。心许琴弦声乍远。指挥五凤恨难飞，目注惊鸿亲贴面。

阿娇滴滴藏深院。鸳被愁翻红浪卷。隔墙微雨掩梨花，俊约画梁迎紫燕。
绍兴以后蜡祭四十二首 大明位奠玉币用《钦安》。
郊庙朝会歌辞（宋代）

晨曦未融，天宇澄穆。有虔秉诚，将以币玉。如在左右，罔不祗肃。

神兮安留，锡以祉福。
雨中过员稷巴陵山居赠别
刘长卿（唐代）

怜君洞庭上，白发向人垂。积雨悲幽独，长江对别离。

牛羊归故道，猿鸟聚寒枝。明发遥相望，云山不可知。
诗史堂荔枝歌
王十朋（宋代）

君不见诗人以来一子美，莫年流落来夔子。赋诗三百六十篇，西瀼东屯客愁里。

何人作堂画遗像，收拾光芒榜诗史。堂前何有有荔枝，树犹未老熟独迟。

世人贵早不贵晚，倘非我辈谁赏之。涪陵昔遭妃子污，万颗包羞莫能诉。

泸戎一经少陵擘，至今传诵轻红句。少陵伤时泪成血，一点丹心不磨灭。

散成朱实满炎方，风味如诗两奇绝。乐天曾画忠州图，自言香味人间无。

君谟亦作闽中谱，陈紫声名重南土。何如诗史堂前株，正是一饭孤忠馀。

人为世重物亦重，端如丈人屋上乌。巴图闽谱合避路，奚用品第分锱铢。

搀先熟者如杨卢，但可与之作前驱。闽娘十八婢妾尔，将军大树真佣奴。

我生四百馀年后，来作先生游处守。登堂三叹荔正丹，聊效柳人祠子厚。

安得先生今复生，添赋夔州歌一首，要使荔枝之名长不朽。
秋怀二首
王炎（宋代）

镜中忽忽老侵寻，政坐文穷自陆沉。
独对西风搔短发，欲谋小隐背初心。
江湖鸿雁天将冷，篱落黄花秋又深。
拄笏看山聊尔耳，懒弹绿绮索知音。
西江月
晁端礼（宋代）

去路湘桃破萼，归时乳燕巢梁。不成一事又还乡。也是经春游荡。

香炉重燃鸂鶒，罗衾再拂鸳鸯。今宵应解话愁肠。指点尘生绣帐。
到荆州春物正佳枢使王公招宴欢甚已而幕府诸公携饯荆江亭并成四诗 其一
孙应时（宋代）

初日明远岸，绿芜满平川。天宇呈春姿，物物怀芳妍。

长堤行车马，高楼馀管弦。由来大国楚，风景故依然。
送袁太祝尉豫章
孟浩然（唐代）

何幸遇休明，观光来上京。相逢武陵客，独送豫章行。

随牒牵黄绶，离群会墨卿。江南佳丽地，山水旧难名。
郡楼有感
沈玄（明代）

独倚危栏思欲迷，蒹葭何处越来溪。
豪华自逐东流去，形胜空存刺史题。
万井辘轳秋草没，几村烟火夕阳低。
萧条千古长洲苑，风雨年年鸟自啼。
渡江二首
李弥逊（宋代）

沿江山断水如天，横绝奔流一叶船。
身世自知同幻梦，不应对此重茫然。
田园杂兴 其四
龚诩（明代）

厚味何如淡味长，充庖不羡大官羊。老妻昨夜挑新菜，酿得黄齑满瓮香。
酬交亲枉过
庞尚鹏（明代）

江村烟水望中分，绿树芳阴百鸟群。倚竹窥园曾避客，得鱼呼酒喜逢君。

寻幽常藉溪边草，持赠偏多陇上云。共向北山留短榻，免教猿鹤笑移文。
南乡子 题张师母浦夫人《停梭词》
王瑗（清代）

花艳丽。月清幽。停梭句自锦心抽。天上张星推妙笔。

夫人亦。传向词林真合璧。
晚春
吴洞明（宋代）

瘦尽红曲绿已肥，杜鹃何事苦催归。
未甘淑景堂堂去，更挈壶觞上翠微。
太尉相公中伏日池亭宴会
梅尧臣（宋代）

何言避徂暑，清宴水轩闲。
竹气阴池凤，云峰照衮山。
玳簪方映座，彩服亦承颜。
乐奏寒波上，杯香绿芰间。
瓜浮五色烂，帘卷半钩弯。
今日宾裾盛，袁刘岂足攀。
渡横溪
李弥逊（宋代）

百尺沧浪两岸沙，肩舆徒涉步欹斜。
溪声犹带夜来雨，山色渐分云外霞。
岸半断林开鸟道，水边疏生近人家。
尘埃何处寻真境，试农寒流认落花。
吴仲珺求题王忍堪书册
郑孝胥（清代）

一见忍堪字，皎然在目前。同舟下京口，弹指四十年。

北固山头酒，江波照悽妍。巽翁独知此，俯仰皆重泉。

伯符志不遂，吾分当弃捐。
舟泊茶陵
龙文彬（清代）

一水孤城抱，微风漾夕波。梦摇双桨碎，愁比乱山多。

笳鼓鸦声急，云天雁影过。欲倾贾生泪，拔剑不能歌。
咏昭君
朱翌（宋代）

当时夫死若求归，凛然义动单于府。
不知出此更随俗，颜色如花心粪土。
寒食日送李公佐归汉东
宋祁（宋代）

有客改南辕，春郊驻祖筵。
罇寒禁火国，风暖浴沂天。
茂草平无际，残花惨更妍。
鹿鸣偕计近，簪盍约初年。
续薄薄酒
敖陶孙（宋代）

薄薄酒，胜斋蔬，粗粗布，胜无襦。
丑妻恶妾胜鳏孤。叱涂呵道驱高车，
何如醉归连臂行相扶。巍冠束带商唐虞，
何如北窗拥腹千爬梳。金樽瓦盆酒如一，
食芹关可无雕胡。名尧字孔要号呼，
百年蝼蚁同持墟。朝为卿相暮匹夫，
青黄蚤失沟中枯。锥利未必贤椎愚，
左圆右方徒区区。不如浊酒三杯对丑妇，
荆钗布裙相媚妩。
寒夜宴集陈拙脩西轩
王恭（明代）

飞霰夜仍集，寒飙鸣近林。感君玉壶酒，微昏忽盈襟。

中庖出丰膳，剧饮成讴吟。宾言无多酌，主称宜再斟。

人生亦奚为，所愿常盍簪。何必候离间，临风想徽音。

顾惭悠悠者，辱此惠爱深。穷匮不能答，嘿嘿以铭心。
两同心 咏琉璃灯
许嗣隆（清代）

望去疑空，看来有色。荧荧地、玉镜常悬，泱泱处、冰壶不隔。

恰掩映、火树银花，宝光相射。

才把兰膏添得。中边如一。水晶琢、龙子深宫，玻璃碾、鲛人密室。

有照夜，颗颗明珠，蟾蜍休出。
酬乐天小台晚坐见忆
刘禹锡（唐代）

小台堪远望，独上清秋时。有酒无人劝，看山只自知。

幽禽啭新竹，孤莲落静池。高门勿遽掩，好客无前期。
袁州谒韩文公祠
邵宝（明代）

一上春台草陆离，忽瞻遗像起遐思。
江山恨少滕王赋，风水愁多二女祠。
石廪不知云去地，雷塘犹想雨来时。
凭君莫引飞鸿望，万里骑龙任所之。
咏松
胡仲弓（宋代）

独抱岁寒心，不知时有四。
赤日行炎天，林下自秋至。
代秋胡歌诗 其三
嵇康（魏晋）

劳谦寡悔。忠信可久安。劳谦寡悔。忠信可久安。天道害盈。好胜悔残。强梁致灾。多事招患。欲得安乐。独有无愆。歌以言之。忠信可
久安。
西江月·堪叹水流一道
王哲（金朝）

堪叹水流一道。须凭浩大添鼎千遭。海心万丈袅竿牢。定后尖生芝草。会得功夫早早。自然快乐陶陶。西江月里采芝苗。携去十洲三岛。
怀孙大振公云间
戴宏烈（清代）

卧病荒村叹索居，故人怀抱近何如。一时湖海交游尽，千里河山战伐余。

夜雨空庭常对鹤，秋风古渡正烹鱼。遥怜有客飘零久，不寄征鸿尺素书。
应诏内苑牡丹三首·三花
宋祁（宋代）

九城蕃瑞殖，三山俨英蕤。
巽采昭天造，同心奉帝嬉。
繁疑交昼影，重欲亚晴枝。
恩露方均泫，王风亦遍吹。
并柯由内附，纷艳表重熙。
幸觌由庚瑞，惭陪可嬉嗣。
蔺相如完璧归赵论
王世贞（明代）

蔺相如之完璧，人皆称之。予未敢以为信也。

夫秦以十五城之空名，诈赵而胁其璧。是时言取璧者，情也，非欲以窥赵也。赵得其情则弗予，不得其情则予；得其情而畏之则予，得其情而弗畏之则弗予。此两言决耳，奈之何既畏而复挑其怒也！

且夫秦欲璧，赵弗予璧，两无所曲直也。入璧而秦弗予城，曲在秦；秦出城而璧归，曲在赵。欲使曲在秦，则莫如弃璧；畏弃璧，则莫如弗予。夫秦王既按图以予城，又设九宾，斋而受璧，其势不得不予城。璧入而城弗予，相如则前请曰：“臣固知大王之弗予城也。夫璧非赵璧乎？而十五城秦宝也。今使大王以璧故，而亡其十五城，十五城之子弟，皆厚怨大王以弃我如草芥也。大王弗与城，而绐赵璧，以一璧故，而失信于天下，臣请就死于国，以明大王之失信！”秦王未必不返璧也。今奈何使舍人怀而逃之，而归直于秦？

是时秦意未欲与赵绝耳。令秦王怒而僇相如于市，武安君十万众压邯郸，而责璧与信，一胜而相如族，再胜而璧终入秦矣。

吾故曰：蔺相如之获全于璧也，天也。若其劲渑池，柔廉颇，则愈出而愈妙于用。所以能完赵者，天固曲全之哉！
谢商守宋郎中寄到天柱山户帖仍依元韵
邵雍（宋代）

商於飞到一符新，遂已平生分外亲。
尤喜紫芝先入手，西南天柱与天邻。
琼台杂兴七首 其三
邢宥（明代）

五指山光胜九华，版图曾奏汉王家。窠中人老多遗世，被里官王早放衙。

橄榄香回茶后美，蝤蛑鲙出酒馀嘉。薰风座上羲皇客，一曲雍容咏圣涯。
对厅致语口号
洪适（宋代）

时逢化国日舒长，解愠风来宇宙凉。飞鹢闿祥瞻北极，颁鱼锡宴暨南方。

纷纷人赞元侯德，两两星舒使者光。来岁广庭班玉笋，斯辰同奉万年觞。
皇太子频赐存问，并索唱和新诗，因有陈谢
广宣（唐代）

望苑招延后，禅扉访道馀。祗言俟文雅，何意及庸虚。

率性多非学，缘情偶自书。清风闻寺响，白日见心初。

重道逢轩后，崇儒过魏储。青宫列芳梓，玄圃积琼琚。

郑鼠宁容者，齐竽久舍诸。空怀受恩感，含思几踌躇。
减字木兰花 右初二日坎偶离
王吉昌（元代）

一阳光启。戊室盘旋离合体。二返铅葩。永鼎温温进火车。深连巨海。踊出神鳌飞五彩。洞琐烟霞。密罩金童弄月华。
大风雷雨
袁说友（宋代）

雷风一息到山西，欹侧村花不自持。
际晚甘霖如倒峡，今年香雪可翻匙。
绿秧蘸脚元非揠，白水齐腰不恨迟。
浪说随车夸故事，但知忧国愿无饥。
啄木二首
梅尧臣（宋代）

食蠹非嫌蠹，声来古木高。
谁将琵琶弄，写入相思槽。
偈颂二百零五首
释正觉（宋代）

一头白发几回春，方信闲身似痴人。
直下放教平稳去，更将何法作根尘。
法无根尘，心无向背。
心无向背，道合自然。
道合自然也，日日好日，
年年好年。东君刀尺裁华木，
付与过头杖子禅。
送邵户曹随侍之长沙
梅尧臣（宋代）

青袍会稽掾，采服湘江行。
水馆鱼方美，犀舟枕自清。
鹧鸪啼欲雨，螮蝀见还晴。
风土虽卑湿，醇醪可养生。
和景仁闻蝉
司马光（宋代）

春林满岩绿，谁信已鸣蝉。
叶上正多露，山中别有天。
心间宁感物，道台況忘年。
坐听生秋思，何须膝上弦。
子山朝奉倅汝阴过洛访别求诗
文彦博（宋代）

邺下才名同七子，六年开幕得嘉宾。屈从颍水投馀刃，合去甘泉作从臣。

素以潘阳敦信睦，仍于洛孟卜仁邻。士元骥足难羁绊，即见康衢势绝尘。
昊天道院
李知退（宋代）

脱屣繁机后，骑鲸到此山。
一编藏玉笈，千古镇雪关。
仙仗今虽远，龙鳞尚欲攀。
凝尘横御榻，拜起涕应潸。
【南吕】四块玉_天台路采药
马致远（元代）

天台路
采药童，乘鸾客，怨感刘郎下天台。春风再到人何在？桃郎又不见开。命薄的穷秀才，谁教你回去来！
紫芝路
雁北飞，人北望，抛闪煞明妃也汉君王。小单于把盏呀剌剌唱。青草畔有收酪牛，黑河边有扇尾羊，他只是思故乡。
浔阳江
送客时，秋江冷，商女琵琶断肠声。可知道司马和愁听。月又明，酒又酲，客乍醒。
马嵬坡
睡海棠，春将晚，恨不得明皇掌中看。《霓裳》便是中原患。不因这玉环，引起那禄山，怎知蜀道难！
凤凰坡
百尺台，堆黄壤，弄玉吹箫送萧郎。送萧郎共上青霄上。到如今国已亡，想当初事可伤，再几时有凤凰？
蓝桥驿
玉杵闲，玄霜尽，何敢蓝桥望行云？裴航自有神仙分。原是个窃玉人，做了个赏月人，成就了折桂人。
洞庭湖
画不成，西施女，他本倾城却倾吴。高哉范蠡乘舟去。那里是泛五湖？若纶竿不钓鱼，便索他学楚大夫。
临邛市
美貌才，名家子，自驾着个私奔坐车儿。汉相如便做文章士。爱他那一操儿琴，共他那两句儿诗，也有改嫁时。
巫山庙
暮雨迎，朝云送，暮雨朝云去无踪。襄王谩说阳台梦。云来也是空，雨来也是空，怎捱十二峰。
海神庙
彩扇歌，青楼饮，自是知音惜知音。桂英你怨王魁甚？但见一个傅粉郎，早救了买笑金，知他是谁负心？
送史馆任祠部河东转运使
司马光（宋代）

问望簪绅旧，恩华雨露重。
图书周内史，汾浍晋全封。
秀发千寻壁，寒生百炼锋。
归时门有戟，惜别更从容。
点绛唇 上元后一日 见《词综》、《词雅》
徐映玉（清代）

独倚熏笼，旧游谁是关情处。霜清月午，香雪孤山路。

春到吴阊，却被东风误。纱窗暮，收灯院宇。拥髻潇潇雨。
喜雨示儿侄 其二
丘葵（宋代）

维天降灵雨，虽迟良胜无。百谷顿苏苏，民忧不少纾。
水龙吟·翠空缥缈虚无
史浩（宋代）

翠空缥缈虚无，算唯海上蓬瀛好。琼瑶宫阙，蕊珠台榭，玲珑缭绕。弱水沈冥，瑞云遮隔，几人曾到。四明中，自有神仙洞府，烟霞里、知多少。堪笑当年狂客，爱休官、何须入道。婆娑绿发垂肩，著甚黄冠乌帽。花底金船，月边玉局，尽能迟老。待丹成九转，飘然驾鹤，却游三岛。
泛舟归自郡中舟中偶成 其二
吴芾（宋代）

薄日烘云影，轻风溅浪花。数峰排绝岸，一雁落平沙。

冉冉寒生袖，悠悠梦到家。前村谁有酒，试遣小童赊。
古意十四首
章云心（宋代）

百川毕东注，两丸尽西颓。
二物常汲汲，未尝少徘徊。
短生亦如常，逝者良可哀。
自昔青云士，皆为黄土堆。
何如大觉仙，无去亦无来。
寄蒋山痴绝和尚
释心月（宋代）

急水上旗翻五色，飞流中毬辊百花。
相逢相笑勿相笑，人途在中未到家。
蔡州壶公观刘道士
苏辙（宋代）

思颍求归今几时，布衣犹在老刘师。龙章旧有世人识，蝉蜕惟应野老知。

昔葬衣冠今在否，近传音问不须疑。曾闻圯上逢黄石，久矣留侯不见欺。
赠开先悟老述情三颂自掀持淡泊不事化缘夜坐
王洋（宋代）

放怀澹泊省拘持，应物无方自不疑。
我国晏然君莫问，他心通处我为谁。
静无淮浦他年梦，老与庐山宿命期。
到了百年俱任运，世间屈曲自推移。
枕边
武衍（宋代）

枕边清坐散余酲，惨淡西窗月半明。
燕子梦囘帘未卷，楝花风信晓寒轻。
题扇二十四首
曹勋（宋代）

暂脱尘埃污履絇，白云坐看起天隅。
笋梢觧箨摇新翠，为作麾幢执万夫。
思归
周弼（宋代）

点点杨花飞满洲，只应催促送行舟。
非关向晚伤心事，自怯春寒不肯留。
即事
辛弃疾（宋代）

野人日日献花来，只倩渠侬取意栽。
高下参差无次序，要令不似俗亭台。
题奚彦礼所藏画四首 其四 白鹤
徐庸（明代）

缟衣朱顶立亭亭，千岁形模□□经。啄食定思何处物，玉田芝草正青青。
七夕二首 其一
范镇（宋代）

可怜风信重秋期，红锦花香极所思。乞巧楼中成底事，平明祗得玩蛛丝。
洒泉子
潘阆（宋代）

长忆西湖。尽日凭阑楼上望。
三三两两钓鱼舟。岛屿正清秋。
笛声依约芦花里。白鸟成行忽惊起。
别来闲整钓鱼竿。思入水云寒。
朝天石
梁有年（明代）

仙客朝天去不还，马蹄穿石迹犹传。祇应化鹤归来日，依旧苍山锁暮烟。
渔父二首 其二
黄庭坚（宋代）

草草生涯事不多，短船身外岂知他。蒹葭浩荡双蓬鬓，风雨飘零一钓蓑。

春鲔出潜留客鲙，秋蕖遮岸和儿歌。莫言野父无分别，解笑沈江捐汨罗。
奉和九月九日登慈恩寺浮屠应制
宋之问（唐代）

凤刹侵云半，虹旌倚日边。散花多宝塔，张乐布金田。

时菊芳仙酝，秋兰动睿篇。香街稍欲晚，清跸扈归天。
儗曹子建杂诗五首 其三
曹家达（清代）

微云霭清景，淩寒当户牖。佳人去代郡，雁行翔陇首。

日月不相假，何言别离久。岂不慕春华，过时成老丑。

所愿湘江泪，化作兰陵酒。尺素故迟迟，虚词更何有。
点绛唇 题帕
严既澄（清代）

一掬相思，泪花红泫珍珠小。怨怀难料。应有襟痕较。

不缔同心，枉向离魂绕。重抛掉。障颦人渺。留傍桃花笑。
偈颂一百五十首
释心月（宋代）

大仙心，休莽卤。
三十三，错分付。
细推穷在何处，只知昨细雨今细晴，
而不知今细晴昨细雨。灵云陌上桃花飞，
翻忆玄沙未彻语。
次韵元素自东皋寄新诗贼退犹未久 其一
周紫芝（宋代）

北风胡马自长鸣，月到南枝鸟共惊。留我小溪回短棹，看渠红旆作长城。

人思庞老皆知隐，贼说康成亦畏名。乱后欲从君一笑，满林荆棘未堪行。
和用明梅十三绝
胡寅（宋代）

要写横斜临水枝，应从淡墨见依稀。
画师未必传天巧，争似西厢月影微。
鹧鸪天（次李举之见寄韵）
洪适（宋代）

报答风光思更新。安排好语续阳春。罗胸玉藻英华别，信手银钩点画匀。

歌妙曲，想光尘。相望尺五叹参辰。曲终强对红颜笑，欠我高谈惊座人。
送张君宰吴江
吴充（宋代）

全吴风景好，之子去弦歌。
夜犬惊胥少，秋鲈饷客多。
县楼疑海蜃，衙鼓答江鼍。
遥想晨凫下，长桥正绿波。
和田录事新燕
贺铸（宋代）

新巢故国两依依，似与春华秋叶期。
雨过池塘得泥近，日高台叶卷帘迟。
秋千节後初相见，祓禊人归有所思。
双侣多情拟凭杖，小牋封就碧云诗。
病起十首
刘克庄（宋代）

薄有桑麻在北溪，辎车悬了驾鸡栖。
专房安得莫愁妾，同穴除非法喜妻。
羢挂屋梁聊藉草，萤穿窗隙胜然藜。
谢公虚下闻筝泪，输与刘伶醉似泥。
登岘亭怀孟生
施肩吾（唐代）

岘山自高水自绿，后辈词人心眼俗。

鹿门才子不再生，怪景幽奇无管属。
玉照堂观梅二十首
张镃（宋代）

醉上轻舟泛渌漪，细穿桥柱独行迟。
风前抚掌催花发，惊起群飞五色儿。
和彦冲新凉
胡寅（宋代）

河朔时堪拟，溟南意懒图。
相羊逢胜地，潇洒似精庐。
暝翠千山合，芳红一雨濡。
跳金鱼亦乐，烁石暑全无。
昨梦暌神女，沉疴问鬼臾。
无轮生四角，有愤反三隅。
方羡溪塘满，俄趋岸柳疎。
共欣甘入稻，仍喜脆归蔬。
歌舞还萦座，盘肴不趁虚。
放言庸喋蝶，引酹原徐徐。
有客敦农圃，多忧出赋租。
但教鱼菽具，何必囷仓余。
来卷千钟尽，归乘万窍呼。
御风非数数，爱酒亦如如。
赠百岁翁游慕榕 其二
李孙宸（明代）

南山松柏老龙鳞，朝菌宁知秋与春。除却前头周甲子，四旬也阅过多人。
宫词一百首
岳珂（宋代）

露布银台听捷铃，把呈御药属头厅。
早朝见说天颜喜，新复河西十二城。
齐天乐 其三 戊于清明，次曹云翁韵
邵亨贞（元代）

深窗暮洒梨花雨，随风乱零如霰。寒食初过，连阴未解，黄昏酒阑人倦。

春灯谩剪。怪浓润沾衣，浅寒迎面。芳事蹉跎，强将花谱自舒卷。

天涯芳草渐满，蹋青晴路阻，阑槛凭遍。燕隔重门，舟迷晚渡，应是不胜清怨。

欢游未展。纵不奈凄迷，懒寻消遣。只怕晴时，落红千万点。
哭孟丙 其六
王十朋（宋代）

七年娇姹慰衰翁，回首追思一梦中。与汝夙缘如未断，重来当似顾非熊。
绍兴以后蜡祭四十二首 其四 西方百神降神用《熙安》。
郊庙朝会歌辞（宋代）

丰年穰穰，美芳职职。笾豆方圆，其仪孔硕。风马在御，云车载饬。

来顾来飨，维俟休德。
金子坤话别
陈鹤（明代）

驿路孤亭含落晖，绿芜风暖燕频飞。
城头潮上酒初歇，江畔月明人独归。
才滞莫疑天道远，路贫方觉世情非。
凄凉十二年来事，惟有临歧泪染衣。
杂兴
陆游（宋代）

寸阴可惜子所知，尺宅治生今未迟。
虚费失光作闲事，人间信有白头痴。
曲肱诗二十首
白玉蟾（宋代）

昔在青华第一宫，只缘醉后怒骑龙。
倾翻半滴金瓶水，不觉人间雨发洪。
齐天乐 送马德昌
张伯淳（宋代）

人生南北如歧路，相逢自怜不早。倾盖班荆，分灯并壁，吟卷笔床茶灶。交情古道。怕催诏连翩，好风吹到。聚久别难，砌蛩那更碎怀抱。临行谁劝驻马，待将尘土事，妨我吟啸。小住虽佳，还堪就否，催得云帆缥缈。官梅正好。比前度孤山，剩开多少。两处心旌，倚楼同晚照。
夜起看牵牛花寒气冻然不可久立慨然有作 其一
陈曾寿（清代）

太白耿残辉，孤月隐云端。鸡声四野起，独袂一何寒。

蟋蟀动微吟，欲咽意已阑。一身馀死灰，块影依栏干。

苍茫万古去，逝者孰控抟。人道既永息，何者为坤乾。

还归入室坐，孤花对汍澜。
余谪沙阳地僻家远遇寒食如不知盖闽人亦不甚重其节也感而赋诗五首以杜子美无家对寒食五字为韵 其二
葛胜仲（宋代）

异县遇寒食，怅然怀我家。千里遥相望，各在天一涯。

佳节无与遥，冉冉悲年华。鸣禽花底聒，舞燕风中斜。

物情各自在，羁束诚可嗟。
次韵先生湖上有作
邹浩（宋代）

霜落西陂晚，追携物外欢。孤芳迎日动，轻浪逐莲乾。

鱼计从来审，鸥盟未易寒。谁知少陵老，爱客似苏端。
垂虹 其二
张蕴（宋代）

忆著前游十四年，三高祠下夕阳船。无钱买得鲈鱼鲙，吟就橘花香里眠。
王坦之
葛胜仲（宋代）

废庄演论救时玄，未免仍为习气牵。讽寡劝多吾不解，遣辞全只用三篇。
与国光侄
罗洪先（明代）

传闻剑阁倚天青，曾是当年凿五丁。随待尔知观险阨，书来能写万峰形。
幼孙景逊教以唐诗多而不忘时向老母背诵以博果饵因占四绝句 其四
缪公恩（清代）

孙非驽钝母康强，有禄堪支一岁粮。领得天伦真乐趣，不须人事扰回肠。
谢处道贶墨用与德醇韵
李石（宋代）

十八公家四十围，凌烟勋业在临池。
掌中乌玉劳分饷，世上玄经只自知。
颇觉陈人空面目，谁能闹处损心脾。
又须什袭牢藏苦，共看河沙指后期。
和提刑千叶梅
韩维（宋代）

层层玉叶黄金蕊，漏泄天香与世人。
闲寂未须嗟失地，年年长冠百花春。
年老逢春十三首
邵雍（宋代）

年老逢春雨乍晴，雨晴况复近清明。
天低宫殿初长日，风暖园林未啭莺。
花似锦时高阁望，草如茵处小车行。
东君见赐何多也，又复人间久太平。
次韵储检法帷字
项安世（宋代）

岁月客中老，交游天下奇。
衰州访人物，台法妙天姿。
年事真堪惜，人情莫浪随。
青春能几许，绿叶看成帷。
政和二年三月廿四日鄜延帅府大阅即席呈献帅座贾公凯歌 其九
杨景（宋代）

招马红旗绣浪开，战鼙百面打春雷。南山万仞阴崖险，似箭红尘一溜来。
约王宇斋游白云蒲涧不果诗以柬之二首 其二
王渐逵（明代）

第一峰头色相真，泉翁书院倍嶙峋。相期杖履红尘外，共酌清泉卧白云。
再和五首
刘克庄（宋代）

手选千株高下种，似行庾岭泛湘江。
只销一朵南枝拆，尽受群花北面降。
自爱空山吹缟袂，绝羞华屋照银釭。
主林神禁人残毁，深夜应无斫树庞。
玉蝴蝶·为甚夜来添病
佚名（宋代）

为甚夜来添病，强临宝镜，憔悴娇慵。一任钗横鬓乱，永日熏风。恼脂消榴红径里，羞玉减蝶粉丛中。思悠悠，垂帘独坐，传遍熏笼。
朦胧。玉人不见，罗裁囊寄，锦写笺封。约在春归，夏来依旧各西东。粉墙花影来疑是，罗帐雨梦断成空。最难忘，屏边瞥见，野外相逢。
峡州渡江入寺
李复（宋代）

雪暗离秦地，春归入楚邦。
平生怜匹马，将老渡长江。
解缆辞亭树，中流见寺窗。
舟人喜风色，略得寸心降。
和人游嵩山十二题其三·二室道
范仲淹（宋代）

太室何森耸，少室欲飞动。
相对起云霞，恍如游仙梦。
何以宠此行，行歌降神颂。
游衡山诗十二首 其十二
邓云霄（明代）

千峰扫径喜迎宾，历险穷幽兴转新。访古难逢苍水使，还山偏羡白衣人。

且斟云液酬啼鸟，莫向桃花问去津。共道馀粮盈石廪，山中供给未全贫。
太岳仙宫七咏 其四 紫霄
黎民表（明代）

轸翼光芒夜夜垂，洞霄峰势入云危。窗间下辨金银气，地底潜通日月池。

玄水当年非禹迹，赤松今日是尧师。祇应上界无人到，输与祠官种紫芝。
静安八咏 其八 绿云洞
寿宁（元代）

万樾兮森森，云承宇兮阴阴。洞有屋兮云无心，我坐石兮鼓瑶琴。

耶之溪兮华之嵓，云之逝兮吾将曷寻。
题青山白云图赠宾畿老弟南归
杨士奇（明代）

白云三万顷，水木共清华。衡庐不可辨，依约见仙家。

赠尔江南去，秋高八月槎。离情方浩浩，矫首雁行斜。
苏幕遮 温温铅鼎，光透廉帏，造化争驰
潜真子（元代）

火初炎，归玉户。满鼎温温，遍体周天度。水火抽添依大数。尽到丹田，须遣教烧住。自然光，非昼暮。光射帘帏，可照千千步。内养还丹他自做。造化功夫，神圣如针炬。
野老歌
张籍（唐代）

老农家贫在山住，耕种山田三四亩。(农 一作：翁)
苗疏税多不得食，输入官仓化为土。
岁暮锄犁傍空室，呼儿登山收橡实。
西江贾客珠百斛，船中养犬长食肉。
竹枝词·瞿塘峡口水烟低
白居易（唐代）

瞿塘峡口冷烟低，白帝城头月向西。
唱到竹枝声咽处，寒猿晴鸟一时啼。
竹枝苦怨怨何人，夜静山空歇又闻。
蛮儿巴女齐声唱，愁杀江楼病使君。
巴东船舫上巴西，波面风生雨脚齐。
水蓼冷花红蔟蔟，江蓠湿叶碧萋萋。
江畔谁人唱竹枝，前声断咽后声迟。
怪来调苦缘词苦，多是通州司马诗。
麾蚊
李刘（宋代）

烟驱扇击手频挝，奈尔传呼又满衙。我醉不眠君不去，下帷高枕任喧哗。
枕上
陆游（宋代）

香冷灯昏梦自惊，清愁冉冉带余酲。
夜长谁作幽人伴，惟是蛩声与月明。
青县
谈迁（清代）

蔀屋炊烟少，伤心客里过。河鱼方大上，猛虎不堪苛。

天地诚刍狗，民生足蟹螺。道旁柳且尽，欲折意如何。
空亭日暮　寄洪昉思时客蓟门 满江红　　咏柳
沈谦（清代）

几个莺梭，早织就、千丝万缕。最苦是、苏堤欲晓，灞桥将暮。

媚眼苦醒开又合，纤腰半倒扶难住。重沉沉、搭在玉栏杆，和烟雨。

还记得、长亭路。曾折送，行人去。恁牵缠似我，别时情绪。

帘暗梦回应有泪，楼高目断浑无语。隔青山、不见紫骝归，蒙天絮。
章献明肃皇太后恭谢太庙
佚名（隋代）

于穆宋庙，笔允基扃。
文母来献，国祚咸宁。
永言昭格，式荐惟声。
亦既降止，聿柄神灵。
答木缊之用前韵见寄
洪适（宋代）

魁星秀句挟东风，便觉阳春变盛冬。愧我供军侪绛灌，羡君汲盛到羲农。

北邻再讲衣裳会，京口今为冠盖冲。已具扁舟勇归去，粲花清论度难逢。
赋得聚米为山得山字
庄士勋（清代）

又识山之势，何为识此山。肖形殊聚米，成象自开颜。

万点峰宜绘，千堆路几弯。眼前寻弃地，画里比斜鬘。

朗朗形如见，层层叠莫攀。将才多妙策，著绩出人寰。
和子瞻和陶渊明杂诗十一首
苏辙（宋代）

五年寓黄阁，盛服朝玄端。
愧无昔人姿，谬作奇章迁。
还从九渊底，回望百尺巅。
身世俱一梦，往来适三餐。
天公本无心，谁为此由缘。
从今罢述作，尽付逍遥篇。
长桥
叶梦得（宋代）

长桥跨空水弥漫，北望吞天去无岸。洞庭自涌东西山，惊涛忽起行人断。

禹功千年在坤舆，东南大浸惟五湖。如何寇来不少限，铁马万骑翻长驱。
赏花
赵葵（宋代）

人乐清明三月天，也随人赏万花园。
偷闲把酒簪花去，不似儿童笑语喧。
郁林郡城
瘳德明（宋代）

荒烟漠漠双江上，往事悠悠古戍孤。
春到偏临青草渡，梦中犹记白鸥湖。
寄米君梦二首
邓渼（明代）

山色连墙竹映檐，夤缘西渡复东崦。
移家仅有三隅灶，贷客曾无一尺缣。
衰向小儿方舐犊，病从中妇赋鸣鹣。
知君恤纬多深念，感激时时奋老髯。¤
题画廿四首
唐寅（明代）

端阳竟渡楚江湄，纨裤分曹唱健词。
画楫万枝飞鹢道，朱帘十二映娥眉。
祥光寺
朱京（宋代）

山寺藏遗刻，尘埃字半昏。
空挥岘首泪，谁起谢公门。
白石千年像，苍头五世孙。
他年想陈迹，卜筑向云根。
咏鹤五首
张嵲（宋代）

引吭清噭达天外，何意留连豢养恩。
我亦久怀区外志，终当乘此羾天门。
至楚怀慎汉公
吴则礼（宋代）

抱瓮何许欲灌园，独怜帆腹会孤掀。双轮有蒲良未好，束帛加孤安足论。

少日读书守贫巷，异时簪茟登修门。相思徒吟老驼句，不见君来欲断魂。
晚步松岭
释今鸷（明代）

乔乔岩畔挺幽姿，落日留晖影半垂。此子独宜丘壑里，傲人偏在雪霜时。

涛生江水酬风叶，鹤带晴云宿雨枝。寂寂顿忘寒到骨，一声清磬最相思。
和董伯玉不向东山久韵
吴芾（宋代）

我暂出山去，常忧蕙帐空。
闻君东山乐，爱君古人风。
日暮君不来，碧云蔽高穹。
凌晨戒僮仆，驾言将租东。
役所书事用山谷观化韵 其五
赵鼎（宋代）

山色于人定有缘，髻鬟眉黛巧争妍。何当招我白云下，坐对苍崖百尺泉。
上梁尚书生辰
陈棣（宋代）

上苑春光一夜回，和羹消息报江梅。
促装旧事追曹相，折桂新荣付老莱。
千里颂声形鼓吹，万家和气入樽罍。
明年此日趋黄阁，待看传宣押赐来。
览古四十二首 其二十一
杨维桢（元代）

汝南许文休，丧乱一驽士。
敢当诸葛拜，合受玄德鄙。
士论推指南，无乃失臧否。
乃知群公曹，排摈有公是。
藕花亭杂咏为梁浮山中书 其四
霍与瑕（明代）

一瓣可游仙，花潭到九天。歌声微远岸，棹影入轻烟。

举袂招那得，凌波去可怜。坐令同赏伴，怅望五云边。
杂咏一百首·魏尚
刘克庄（宋代）

塞外传烽急，云中调守难。
谁为帝言者，白发老郎官。
南红门外 其二
弘历（清代）

试马常年猎野坰，宣传今日得教停。羽林莫讶耽閒懒，为惜连村麦陇青。
采莲曲同婉兮姊作 其二
沈纕（清代）

小立新凉掠鬓丝，画楼吹罢玉参差。红衣堕处无人见，月白风清子夜时。
题画梅
徐渭（明代）

从来不见梅花谱，信手拈来自有神。
不信试看千万树，东风吹着便成春。
太常夏仲昭墨竹为庄宪使尚源题
童轩（明代）

使君爱竹如爱玉，日日故园看不足。一朝峨豸入中台，老柏啼乌恒在目。

京师寸土如寸金，地窄那堪栽半林。此君不见岁已久，几回梦落湘云深。

容台仙吏才非俗，胸中剩贮筼筜谷。清兴时时扫袜材，砚池风雨吹寒绿。

何年写此妙莫当，赠君不减双明珰。高标稍类螭头笔，直干犹含柱下霜。

君今长宪滇云外，高节清风谁不爱。红紫羞看世态多，冰霜不改虚心在。

闲来对此不胜清，耳边疑有蛟龙声。何当截作仙人杖，携上紫霄朝玉京。
藏船屋二首
杨万里（宋代）

非港非沟别一涯，茅檐元不是人家。
不居黔首居青雀，动地风涛不到他。
沙场曲
唐之淳（明代）

沙场千里平如席，中有黄沙围古碛。一自承平二十年，汉家不种边城田。

田荒地虚烟火歇，荒冢麒麟望秋月。今年五月汉兵来，气吞瀚海声如雷。

声如雷，敌可却，壮士齐歌白翎雀。白翎雀，四海平，玉门无垒黄河清，男耕女织休甲兵。
送刘祠部
李新（宋代）

汉苑何人侍翠舆，锵锵环佩杂璆玙。
刘郎带笑大夸客，此是予家千里驹。
题刘山驿和鲜于伯机韵
朱晞颜（宋代）

我昔爱山水，嵩华扪绝顶。临风发清啸，笙鹤吟夜永。

至今山屐发，记忆犹故井。三年东海滨，健步无由逞。

杖屦谢追游，真成杀风景。东还腰膂轻，散策度苍岭。

平生走黄埃，历此心顿醒。万景毕横陈，妙处在君领。

危亭俯层冈，已觉异喧静。群峰互起伏，翠叠浪千顷。

又如出万姝，列侍风鬟整。蜿蜒龙赴壑，赑屃龟负鼎。

凭轩试凝眸，倏若丹青炳。众态备媸妍，造化机自警。

雨晴春洗妆，木落秋脱颖。缅思旧经行，一一皆梦境。

畏途事崎岖，喟然发深省。何当从冯公，山中奉朝请。
江子有怀二首
白玉蟾（宋代）

寒梦去易回，归心动复止。
天涯一逆旅，身傍五穷鬼。
渺渺三山云，浩浩九江水。
幽窗风雨夜，此情竟谁委。
奉和袭美闻开元寺开笋园寄章上人
陆龟蒙（唐代）

春龙争地养檀栾，况是双林雨后看。迸出似毫当垤eJ，

孤生如恨倚栏干。凌虚势欲齐金刹，折赠光宜照玉盘。

更得锦苞零落后，粉环高下挶烟寒。
题扇赠冯盛时贡士
程敏政（明代）

三十年来研席同，一尊才见又西东。看花有待重来日，预买都城十丈红。
红藤杖（杖出南蛮）
白居易（唐代）

南诏红藤杖，西江白首人。时时携步月，处处把寻春。

劲健孤茎携，疏圆六节匀。火山生处远，泸水洗来新。

粗细才盈手，高低仅过身。天边望乡客，何日拄归秦。
得安溪书知义役义舟图册已成喜寄二首 其一
林希逸（宋代）

山邑煎熬百弊俱，就中二事最堪吁。小船有限家家占，役户难差处处无。

惭愧痴儿差解事，编排册子见成模。从今溪运均输去，朱记还闻遍十都。
七月十三示阿慈阙阙
释德洪（宋代）

寺已馀十僧，田不登百数。何以常乏食，强半了租赋。

今年失布常，正坐无牛具。六月始分秧，江流冒塍路。

水退秧陷泥，经月已无雨。枯根拆龟兆，瘦叶压勃土。

邻家饭早占，我方质袍裤。此生为口腹，梦幻相煎煮。

阿慈佐井臼，事众耐辛苦。今朝质且尽，父子屹相觑。

颓然辄坐睡，欠伸久不语。只个甘露灭，可质请持去。
偈颂一百零二首 其八十九
释绍昙（宋代）

鸩鸟毛，蛊毒水。毒不伤人，何妨服饵。只有这些儿，含毒喷人，深入骨髓。

三世诸佛畏之如兔见苍鹰，历代祖师远之如龙怖金翅。

唯有活衲僧，嗜之如鼎味，粉骨碎身犹未已。贪他底，著他底。

佛也如何救得你。
宫词三十三首
曹勋（宋代）

护圣军容簇仗齐，云屯甲马耀春曦。
行知蹴踏胡尘静，十万吞江午饮时。
郊庙歌辞·享太庙乐章·雍和
佚名（唐代）

崇兹享祀，诚敬兼至。
乐以感灵，礼以昭事。
粢盛咸絜，牲牷孔备。
永言孝思，庶几不匮。
和重阳感怀
刘弇（宋代）

又逢佳节破牢愁，天卷微云尽放秋。一水孤飞临汝桨，几人清兴庾公楼。

萤腰乱试林塘点，蝇阵微收几案稠。黄菊红萸满乌帽，椒丘谁是醉乡谋。
丁巳春夏之交巨浸屡至小民艰食郡侯请诸寓贵
姚勉（宋代）

趁晴亦欲强追陪，争奈浓阴墨样堆。
燕子才衔春色至，鹁鸪又唤雨声来。
从教野草争先长，勒住名花莫浪开。
世道而今总如此，竹关深闭且擎杯。
上李侯
汪炎昶（宋代）

贡以土作，法奠于禹。
篚纩与丝，青兗暨豫。
制有常经，无斯焉取。
世降士蹙，德不远柔。
或九洲赋，萃于一州。
贸无为有，薄人于尤。
维皇启运，蠲我疾苦。
视青兗豫，不物而估。
上便下安，踵以为故。
虺蜮肆欺，矇人瞭已。
几创茧丝，涂我赤子。
我侯日嘻，害无我始。
蕴降挥汗，平动少闱。
万钧回斡，民以恬熙。
匪人实难，孰心疲赢。
维此陋邦，桑稀田瘠。
苟重以此，其何能息。
自今寸缕，皆服侯德。
弭蝗固德，今兹之康。
此而非侯，篚贡是常。
吏因以蝗，劂祸弥长。
送谢观之剑南从事
刘得仁（唐代）

迢递从知己，他人敢更言。离京虽未腊，到府已应暄。

飞急奔行雁，啼酸忆子猿。江山无限思，君拟共谁论。
纪游十首 其十
刘克庄（宋代）

由晋以至唐，几人作文字。前有酒德颂，后惟醉乡记。
九月菊未花
杨万里（宋代）

旧说黄杨厄闰年，今年并厄菊花天。
但挼青蕊浮新酒，何必黄花铸小钱。
半醉嚼香霜月底，一枝却老鬓丝边。
阿谁会得开迟意，暗展重阳十月前。
挽齐斋倪尚书
刘宰（宋代）

南山有孤松，屹立几寻丈。
雪根雨露滋，藤萝巧相傍。
高柯撑青空，落落不可上。
辽东白鹤归，城郭固无恙。
饥鸟拾馀粒，巢燕倚飞幌。
芝田杳何许，鼓翮超蓬阆。
尚书千载人，馀子岂辈行。
方时鄙俗学，制行多矫亢。
我独道其常，曰彼非至当。
世事有翻覆，阴阳日消长。
谁其倡攻伪，欲使尽一网。
我独持其平，工辨直与枉。
前瞻岂尚同，后顾亦非党。
介然两不合，兰佩拂千嶂。
惟皇思建极，正直首延访。
几趋銮禁直，屡侍金华讲。
三黜柳士师，一念齐得丧。
岁晚复来归，旧德世所仰。
文昌岂不贵，台星连两掌。
贞元朝士少，正始遗风荡。
淹留感时事，去去得初尚。
湖光浮盏斝，岩花开步障。
意行无物累，静寄绝尘想。
寥寥香山翁，胜处备相倣。
虽临大化尽，不放葵藿向。
遗秦手自书，治忽犹指掌。
内欲八柄专，外欲四聪广。
国本欲先定，以击四海望。
国势欲自强，不受夷虑诳。
于今一开卷，星斗照穹壤。
奄奄气将微，耿耿神愈王。
更为一夕留，泰然须昧爽。
庶几华封祝，不使臣子旷。
从容有如此，岂留智力强。
平生刚大气，胸次妙冲养。
我生不及门，知敬如达巷。
九京不可作，千古恨悢悢。
短歌寄厉三叶十八七章 其一
姚燮（清代）

神骝不能耕，不如田舍牛。真人在天安可求，使我仰面心烦忧。

瑶扉辟寒碧，鸾语吹斗芒。以心向明月，层云上掩何苍苍。

且须骑虎觅灵药，西穷星海东扶桑。
拟唐人边庭四时怨 其一
周永铨（清代）

望断阳和到雪山，故园花月楚刀环。汉家雨露提封外，春色遥应度玉关。
柬唐榕冈处士尚义 其二
王佐（汝学）（明代）

椿株老祝八千龄，桂朵红攀第一茎。仙籍行香书具庆，白头林下胜登瀛。
蝶恋花
赵令（宋代）

援可逾。既望之夕，张因梯树而逾焉。达于西厢则户半开矣。无几红娘复来，连曰：至矣，至矣。张生且喜且骇，谓必获济。及女至，则端服俨容，大数张曰：兄之恩，活我家厚矣，由是慈母以弱子幼女见依。奈何因不令之婢，致淫氵失之词。始以护人之乱为义，而终掠乱而求之。是以乱易乱，其去几何。诚欲寝其词，则保人之奸不义；明之母，则背人之惠不祥；将寄于婢妾，又恐不得发其真诚。是用托于短章，愿自陈启。犹惧兄之见难，是用鄙靡之词以求必至。非礼之动，能不愧心。特愿以礼自持，毋及于乱。言毕，翻然而逝。张自失者久之，复逾而出，由是绝望矣。奉劳歌伴，再和前声。商调十二首之五

屈指幽期惟恐误。恰到春宵，明月当三五。红影压墙花密处。花阴便是桃源路。

不谓兰诚金石固。敛袂怡声，恣把多才数。惆怅空回谁共语。只应化作朝云去。
高宗祀明堂前朝享太庙二十一首 其七 翼祖室用《大顺》。
郊庙朝会歌辞（宋代）

上帝监观，维仁是依。继世修德，皇心顾之。其顾伊何，在彼冀方。

施于子孙，降福穰穰。
离宿州后寄兄弟
张耒（宋代）

落日村桥涕泫然，东风匹马去翩翩。
两行绿树当隋岸，一片春云限楚天。
妄意致身常许国，强颜得禄废求田。
幅巾会作淮南叟，白发相收一钓船。
寄归
赵嘏（唐代）

三年踏尽化衣尘，只见长安不见春。马过雪街天未曙，

客迷关路泪空频。桃花坞接啼猿寺，野竹庭通画鹢津。

早晚相酬身事了，水边归去一闲人。
悲歌五首
方回（元代）

三十年前乐事饶，閒身无事暑初销。
携琴岳寺延秋月，吹笛江楼过夜潮。
自倚豪狂诗句疾，岂虞离乱鬓毛凋。
故人死尽身犹在，交道生涯两寂寥。
瑶台聚八仙（杭友寄声，以词答意）
张炎（宋代）

秋水涓涓。人正远、鱼雁待拂吟笺。也知游意，多在第二桥边。花底鸳鸯深处影，柳阴淡隔里湖船。路绵绵。梦吹旧笛，如此山川。

平生几两谢屐，任放歌自得，直上风烟。峭壁谁家，长啸竟落松前。十年孤剑万里，又何以、畦分抱瓮泉。山中酒，且醉餐石髓，白眼青天。
题周宪使公载归来亭次壁间韵
黄仲昭（明代）

小亭依约水晶宫，四面澄波可鉴容。槐蚁梦随残月曙，莼鲈兴鉴白云重。

忧时畎亩馀忠在，结社林泉乐意浓。我欲亭中分半榻，闲看孤鹤舞苍松。
次韵叶枢密言别
王十朋（宋代）

流落江湖岁月侵，九重侧席念公深。汉庭宽大颁纶綍，楚阁清和襆枕衾。

大壑巨鱼欣复纵，虚舟积羽可能沉。乾坤整顿须元老，芝岭柯山未许寻。
自桃川至辰州绝句四十有二
赵蕃（宋代）

脱粟粗供朝暮餐，也求鱼菜强充盘。
鱼今绝市菜无有，欲问居人啖马兰。
野凫
王炎（宋代）

白水满塘蒲荇青，野凫相对浴春晴。
背人飞去犹回顾，我已忘机莫浪惊。
寄答田端云 其一
潘淳（清代）

天边一雁过，仿佛入沅湘。霜雪榆关满，风烟楚塞长。

故人经岁别，远道数行将。酒泠花寒日，离忧不暂忘。
句
杨亿（宋代）

巍巍百尺楼上槐，来楼清密叶已繁。
次韵石瑶林帅干见贺
陈著（宋代）

溪头风浪起虚传，宽大遭逢台阃贤。
见说囊城鞭卫士，清朝曾恕范忠宣。
八六子 其四 初夏阴晴无定，垂垂丝雨，帘幕生寒。薄晚坐鲽舫中，芍药始开，不胜娇媠，倚此慰之
樊增祥（清代）

送春归。乍寒还暖，凄凄已入黄梅。看小草新书团扇，单衣犹怯轻𦄢，雨晴并佳。

髹盆芍药初开。春后才纡金带，花中独领黄扉。又却是、东风猛吹帘竹，玉垆烟冷，脸波红润，定知妃子频添酒晕，香山长有诗来。

且徘徊。留看月中玉杯。
春闺
罗邺（唐代）

愁坐兰闺日过迟，卷帘巢燕羡双飞。管弦楼上春应在，

杨柳桥双人未归。玉笛岂能留舞态，金河犹自浣戎衣。

梨花满院东风急，惆怅无言倚锦机。
送常章二广文射策公车
王世贞（明代）

鸣鹿诸生向祖筵，碧霄鸾凤剧联翩。四诗谁不推匡鼎，三绝俱堪嗣郑虔。

今去连城双白璧，朅来寒雨一青毡。悬知博士多高第，不是菑川即广川。
赠张处士
梅尧臣（宋代）

闻尔闲於琴，寝处未尝辍。
抱之京师来，岂与工师列。
一奏流水声，落指鸣决决。
既曰林壑人，安事尘土辙。
立春帖子·皇帝阁
周必大（宋代）

景龙学士赋新诗，剪彩宫花插鬓归。
何似未央深驻辇，教吟春日得春衣。
泛月杂咏十二首 其十二 萤月
弘历（清代）

星星柳岸自飞扬，腹藁沈吟不用囊。沙界三千普仰照，奚妨爝火弄微光。
登大峨绝顶睹圆相佛光成长句二十韵
王之望（宋代）

峨眉峻极西南著，万景庄严诸佛住。高标天柱八纮张，雄镇坤维百灵赴。

我来雨霁群峰出，正值春暄三月暮。上方解冻僧入岩，远俗来游客填路。

篮舆牵挽六十里，梯栈高低三万步。鱼贯攀缘筋力疲，鸟腾陡绝神魂惧。

行经崖坂几萦曲，望极堪舆莽回互。锦里遥看井底迷，雪山忽认屏间误。

幽岩得照石发彩，阴洞有声雷蓄怒。楞伽仙音好鸟语，兜罗绵界神龙护。

沧海潮回波浪平，蓝田日暖烟霏布。长虹欻放白毫光，淡墨俄瞻紫金聚。

应真飞锡众共睹，圆相摄身人自顾。六牙白象恍当空，三足赤乌潜隐雾。

琉璃瓶莹秋月白，优昙花净含晓露。瑞境旁连瓦屋起，合成一界如相附。

神灯夜从九顶朝，散作千山无尽炷。肉眼亲观佛会开，凡躯恐逐仙风骛。

欲寻傅说箕尾间，休访君平斗牛度。便排阊阖陟高圆，扰扰人寰何足寓。
二十五日东风少定辛丑夜西风再作
仇远（元代）

东风已扫九衢埃，何事飚轮去复回。
秋信苹洲凉渐迫，人家蓬户昼难开。
低由受水祥禾偃，乱石飞空巨木摧。
见说长淮旱无雨，蜚蝗几欲渡江来。
杨白花 其一
郭祥正（宋代）

池水满，宫柳长，胡地沙晴日色黄。自知憔悴容华改，朝来临镜黄梳妆。

却寻携手旧游处，拾得落花空断肠。
诏赐金海乘凉诗 其八
严嵩（明代）

楼台一一明如画，水树重重静若帷。人意愿同天意乐，文王台沼本无私。
真武赞
陈长方（宋代）

北方之神非此形，世俗强为图其真。
天一生水罔与冥，草玄扬运送知彼。
沁园春 追次文丞相，题张巡许远两忠臣庙
沈禧（元代）

临死不惧，临危不惊，何碍何妨。纵刀锯在前，鼎锅居后，当斯之际，观作寻常。天汉桥头，睢阳城上，两处成名一样香。精忠操，何堪与比，出冶坚钢。江山几见兴亡。□野草平原总战场。慨区区忍死，偷生恃宠，欺孤虐寡，敢并遗芳。庙食从今，纲常不弛，功烈何如郭汾阳。千秋下，论二公节义，天地难量。
海门即日
朱景英（清代）

疆索宁忧控制遥，百年熙洽曀霾消。岛夷敢踞牛皮地，阃帅曾乘鹿耳潮。

横海楼船竞笳鼓，专城符节属嫖姚。承平羡尔当关策，入夜鱼龙镇不骄。
寄文翁
沈辽（宋代）

白兔观边仙路长，华林修竹到南庄。比邻鸡犬易过屋，适意琴书动满床。

目断鹡鸰分汉节，心随鸿雁极天潢。欲移画舸遥相访，正恐田家五月忙。
关山月二首
孙七政（明代）

古塞萧萧白草腓，汉家营里月光辉。
可怜空学蛾眉影，夜夜关山照铁衣。
白龙叹
王世贞（明代）

白龙直上一千尺，返照鲜云照如射。九衢万口同一欢，塍底禾头黯回色。

夜眠可闻声打荷，晓起未见江增波。眼中无晴望汝出，不能行雨可奈何。

呜呼，不能行雨将奈何。
用前韵寄文都曝日台
陈献章（明代）

君家曝日有高台，君坐台中日几回。旁舍先生扶杖过，平湖县博寄诗来。

不知天道晴还雨，屡见山花落又开。已有高人来指点，白云何处路旁堆。
题阎求仁虚乐亭
秦观（宋代）

长官平昔嗜林丘，僧与开亭待胜游。
修竹回环扶碧瓦，小池方折转清流。
春深鶗鴃催诗句，夜静蟾蜍入酒舟。
只恐政成留不得，县人空此忆韦游。
感旧四首末章盖思有以自广 其一
陆游（宋代）

庚寅岁入巴东峡，卧听清猿月下声。二十九年穷未死，却思当日似前生。
卷中临江仙 病中寄素庵
徐灿（清代）

病枕不知寒日午，起来愁雪弥漫。玉红笺纸腻双鸾。

恹恹半息，漫写个平安。

几日离愁愁未了，今朝又上眉端。丁宁春老且为欢。

薰风虽软，莫便试轻纨。
阅都台檄催赴省试四首 其四
林光（明代）

行藏空使我怀疑，即鹿无虞事可知。千载风云看际会，一时机轴转何谁。

苔封僻径人踪远，风荡游丝日影迟。间点一双观物眼，还将消息认庖羲。
西园堂榭落成种植毕工偶成口号十首呈参政张公 其二
周麟之（宋代）

华堂迥出复城高，更买邻园彻古壕。要展渭川千亩竹，剩栽锦里百根桃。
苏堤观木芙蓉因见净慈明上人翌日惠诗酬赠二
张镃（宋代）

口边白醭公家事，坐上清狂我辈真。
会乞一閒归故隐，定因能赋结高人。
柳枝词
悟霈（清代）

频年游子唱《骊歌》，杨柳其如送别何。毕竟不知攀折苦，长条更比去年多。